Musli Berisha

__NOINDEX__

Musli Berisha (14 korrik 1960 – 2 gusht 2020), i njohur edhe nën emrin e penës Mumir Ferko, ishte një gjuhëtar, gazetar dhe shkrimtar nga Kosova. Ai njihet si një nga gazetarët e parë nga Ferizaj, një arsimtar i gjuhës shqipe dhe autor i veprave të ndryshme letrare. Librat janë vlerësuar nga analistët dhe audienca si vepra që sfidojnë besimet, idetë dhe traditat.

 Jeta dhe arsimimi 
Musli Berisha lindi më 14 korrik 1960 në Mirosalë të Ferizajt, ku jetoi deri në moshën 15-vjeçare dhe përfundoi shkollimin fillor. Që nga viti 1975 jetoi dhe punoi në Ferizaj. Mbaroi me sukses të shkëlqyeshëm Fakultetin Filozofik (tani Fakulteti Filologjik) në Prishtinë, Dega e Letërsisë dhe e Gjuhës Shqipe më 1984. Ishte bursist i Universitetit. Më 1988 regjistroi studimet pasuniversitare në të njëjtin fakultet dhe ndoqi tre semestra për magjistraturë. Por më 1990, për shkak të përkeqësimit të rrethanave politike e shoqërore, i ndërpreu këto studime. Më 2007 regjistroi studimet master për komunikim masiv e gazetari në Universitetin AAB, të cilat i përfundoi më 2010. Në gusht të po këtij viti mbaroi temën e masterit “Shtypi ditor i Kosovës dhe zgjedhjet lokale 2009” dhe mori titullin ‘master i shkencave të komunikimit’.

 Karriera 
Më 1985 filloi punën si mësimdhënës i gjuhës dhe letërsisë shqipe në një shkollë të Ferizajt, profesion të cilin e ka ushtruar për 16 vjet me radhë, ku është shpërblyer disa herë për punë kreative. Paralelisht punoi për disa vjet si reporter në Radio Ferizaj. Më 1990 e ndërpreu punën e gazetarit, pas mbylljes së mediumeve në gjuhën shqipe, por vazhdoi të punojë si arsimtar deri në vitin 2001.

Më 1998 filloi punën si korrespondent i gazetës Kosova Sot, punë të cilën e ushtroi për një vit. Më 1999 u kthye në Radio Ferizaj, ku punoi për një vit si reporter, autor emisionesh dhe redaktor lajmesh. Që nga viti 2000 ishte korrespondent nga Ferizaj i Agjencisë së lajmeve Kosova Live për disa vite. Prej vitit 2001 punoi si reporter, autor emisionesh dhe redaktor lajmesh në radio, pastaj edhe në televizionin TEMA në Ferizaj. Gjatë viteve 2005-2007 ishte reporter i Rrjetit të radiostacioneve private të Evropës Juglindore SINAPB, me seli në Zagreb, ku mori çmimin për radio-tregimin më të mirë mujor, në mesin e dhjetë radiostacioneve të rrjetit.

 Veprat 
Nën nofkën Mumir Ferko, Musli Berisha botoi gjashtë vepra letrare:

 Kujtime në shishe
 Në anën e kohës së përënduar
 Shihemi prapë unë e ti
 Ditët e kohës sime
 Malli për strofkën
 Lakun e ruaj për vete

 Vdekja 
Ai vdiq më 2 gusht 2020, nga sëmundje të shkaktuara nga COVID-19.

 Referime 

Kategoria:Lindje 1960
Kategoria:Vdekje 2020
Kategoria:Shkrimtarë kosovarë
Kategoria:Gazetarë kosovarë
Kategoria:Gjuhëtarë kosovarë